दुवैतर्फ पुलिसको जित
नेपाल पुलिस क्लबले सातौं प्रधानमन्त्री कप एनभीए महिला तथा पुरुष राष्ट्रिय भलिबल क्लब लिगको पहिलो दिन दुवैतर्फ सफलता पाएको छ । 
काठमाडौँ — नेपाल पुलिस क्लबले सातौं प्रधानमन्त्री कप एनभीए महिला तथा पुरुष राष्ट्रिय भलिबल क्लब लिगको पहिलो दिन दुवैतर्फ सफलता पाएको छ । महिलातर्फ पुलिसले गण्डकी प्रदेश भलिबल क्लबलाई पन्छाएको थियो । पुरुषतर्फ पुलिसले संघर्षपूर्ण खेलमा गण्डकीविरुद्ध नै ३–२ को सेटमा जित निकालेको थियो । यद्यपि दुई सेट गुमाएकाले पुरुषतर्फ पुलिसले एक अंक विपक्षीलाई सुम्पेको छ ।त्रिपुरेश्वरस्थित राखेप कभर्डहलमा भएको प्रतियोगितामा महिलातर्फ पुलिसले २५–१०, २५–१०, २५–११ को सोझो सेटमा जित निकाल्दै पूरा ३ अंक जोडेको छ । पुरुषतर्फ विदेशी खेलाडीसहित उत्रिएको गण्डकीविरुद्ध पुलिसले पहिलो र दोस्रो सेट २५–२१, २५–१६ ले आफ्नो पक्षमा पार्दै सफल सुरुआत गरेको थियो । तर तेस्रो सेट १३–२५ ले गुमायो । चौथो सेटमा ६ अंकको अग्रता लिँदै जित नजिक पुगेको पुलिसले २४–२६ ले सेट गुमाएपछि खेल २–२ को बराबरीमा पुगेको थियो । अन्तिम तथा निर्णायक सेटमा सम्हालिँदै पुलिसले १५–१० ले आफ्नो पक्षमा पारेर खेल जितेको थियो । पुलिसले सेट गुमाएकाले २ अंक पायो । अर्को खेलमा त्रिभुवन आर्मी क्लबले शैलुङ्ग बाघढुंगा स्पोर्ट्स क्लबलाई २५–८, २५–१३, २५–१७ को सेटमा हराएर महत्त्वपूर्ण ३ अंक बटुलेको छ ।विभागीय टोली एपीएफ क्लबले पनि पहिलो दिन सहज जित पाएको छ । एपीएफले दावाँली मिलन क्लबलाई २५–२२, २५–१३, २५–२३ ले हरायो । लिगका विजेता टिमले डिसेम्बरमा नेपालमा आयोजना हुने काभा क्लब लिग च्याम्पियनसिपमा प्रतिस्पर्धा गर्ने अवसर पाउने छ । समान ६ लाख रुपैयाँ पुरस्कार पनि जित्नेछन् । दोस्रोदेखि चौथो स्थानसम्मका टिमले क्रमशः ३ लाख, १ लाख ५० हजार र ७५ हजार प्राप्त गर्नेछन् । सर्वोत्कृष्ट खेलाडीले जनही ३५ हजार, विधागत उत्कृष्टमा सर्भर, सेटर, ब्लकर, स्पाइकर, लिवेरो र प्रशिक्षकले जनही १५ हजार पुरस्कार प्राप्त गर्नेछन् ।जारी लिगमा माघ महिनामा सम्पन्न क्लब च्याम्पियनसिपबाट छनोट भएका पुरुषतर्फ ७ र महिलातर्फ ६ टिमले भाग लिएका छन् । उपप्रधान तथा गृहमन्त्री नारायणकाजी श्रेष्ठले अन्तर्राष्ट्रिय रेफ्री गौतमप्रसाद लासिवालाई बल हस्तान्तरण गर्दै लिगको उद्घाटन गरे ।